b'\n_START_ARTICLE_\nPlease Please Me\n_START_SECTION_\nTaustaa\n_START_PARAGRAPH_\nThe Beatles oli kes\xc3\xa4kuussa 1962 saanut levytyssopimuksen EMIn Parlophone-levymerkilt\xc3\xa4. Ensimm\xc3\xa4inen single \xe2\x80\x9dLove Me Do\xe2\x80\x9d ilmestyi 5. lokakuuta, ja se saavutti Britannian Record Retailer -listan 17:nnen sijan. 14. lokakuuta Beatles esiintyi ensimm\xc3\xa4ist\xc3\xa4 kertaa televisiossa, kun se esitti Granada TV:n People and Places -ohjelmassa kappaleet \xe2\x80\x9dLove Me Do\xe2\x80\x9d ja \xe2\x80\x9dSome Other Guy\xe2\x80\x9d. _NEWLINE_Toinen single \xe2\x80\x9dPlease Please Me\xe2\x80\x9d ilmestyi 11. tammikuuta 1963, ja se nousi Record Retailer -listan toiseksi sek\xc3\xa4 lukuisten muiden brittil\xc3\xa4isten listojen k\xc3\xa4rkeen. Pian yhtye esiintyi ensimm\xc3\xa4isen kerran valtakunnallisessa televisiol\xc3\xa4hetyksess\xc3\xa4, kun se soitti \xe2\x80\x9dPlease Please Men\xe2\x80\x9d playbackin\xc3\xa4 ohjelmassa Thank Your Lucky Stars. Ohjelmaa seurasi miljoonia nuoria katselijoita, ja Beatlesin esitys sai musiikkilehdist\xc3\xb6ss\xc3\xa4 paljon kehuja. Yhtye k\xc3\xa4ynnisti 2. helmikuuta kiertueen Helen Shapiron kanssa, mutta se keskeytyi esikoisalbumin \xc3\xa4\xc3\xa4nitysten vuoksi.\n_START_SECTION_\n\xc3\x84\xc3\xa4nitykset\n_START_PARAGRAPH_\nAlbumi tehtiin nopeasti, koska tarkoitus oli hy\xc3\xb6ty\xc3\xa4 \xe2\x80\x9dPlease Please Me\xe2\x80\x9d -singlen menestyksest\xc3\xa4. Alun perin se ajateltiin \xc3\xa4\xc3\xa4nitt\xc3\xa4\xc3\xa4 liven\xc3\xa4 Liverpoolin Cavern Clubilla, mutta lopulta levy-yhti\xc3\xb6 EMIn painostuksesta p\xc3\xa4\xc3\xa4dyttiin studiolevyn tekemiseen. Levy nauhoitettiin Lontoossa Abbey Roadin studiossa, joka tuolloin tunnettiin nimell\xc3\xa4 EMI Studios. Brittil\xc3\xa4isen popalbumin standardi oli nelj\xc3\xa4toista kappaletta, joten Beatlesin piti \xc3\xa4\xc3\xa4nitt\xc3\xa4\xc3\xa4 albumia varten kymmenen kappaletta. Nelj\xc3\xa4 kappaletta oli jo valmiiksi julkaistu singleill\xc3\xa4._NEWLINE__NEWLINE_\xc2\xbbOlin k\xc3\xa4ynyt Cavern Clubilla ja n\xc3\xa4hnyt mit\xc3\xa4 he osaavat, tunsin heid\xc3\xa4n ohjelmistonsa ja tiesin mit\xc3\xa4 he pystyv\xc3\xa4t esitt\xc3\xa4m\xc3\xa4\xc3\xa4n. Sanoin: \xe2\x80\x99Levytet\xc3\xa4\xc3\xa4n jokainen kappaleenne \xe2\x80\x93 tulkaa studioon, niin saamme ne p\xc3\xa4iv\xc3\xa4ss\xc3\xa4 nauhalle.\xe2\x80\x99 Aloitimme suurin piirtein yhdelt\xc3\xa4toista aamulla, lopetimme kahdeltatoista illalla ja \xc3\xa4\xc3\xa4nitimme koko albumin siin\xc3\xa4 ajassa.\xc2\xbb _NEWLINE_(George Martin, tuottaja)_NEWLINE_Tarvittavat kymmenen kappaletta \xc3\xa4\xc3\xa4nitettiin 11. helmikuuta 1963 sessiossa, joka kesti vajaat kymmenen tuntia ja maksoi 400 puntaa. Loput nelj\xc3\xa4 kappaletta oli \xc3\xa4\xc3\xa4nitetty jo edellisvuonna ja julkaistu kahden singlen A- ja  B-puolina. \xe2\x80\x9dLove Me Dosta\xe2\x80\x9d tosin valittiin albumille hieman singleversiota my\xc3\xb6hemmin \xc3\xa4\xc3\xa4nitetty levytys, jossa rumpuja soittaa Andy White. Versio julkaistiin my\xc3\xb6hemmin EP-levyll\xc3\xa4 The Beatles\xe2\x80\x99 Hits sek\xc3\xa4 singlen\xc3\xa4 Yhdysvalloissa. White soittaa rumpuja my\xc3\xb6s kappaleessa \xe2\x80\x9dP.S. I Love You\xe2\x80\x9d, joka oli ilmestynyt alun perin \xe2\x80\x9dLove Me Don\xe2\x80\x9d B-puolella. Tuottaja George Martin soittaa pianoa kappaleessa \xe2\x80\x9dMisery\xe2\x80\x9d ja celestaa kappaleessa \xe2\x80\x9dBaby It\xe2\x80\x99s You\xe2\x80\x9d. Helmikuun 11:nnen p\xc3\xa4iv\xc3\xa4n sessiossa \xc3\xa4\xc3\xa4nitettiin my\xc3\xb6s yhdestoista kappale, \xe2\x80\x9dHold Me Tight\xe2\x80\x9d, jota ei kuitenkaan valittu levylle. Siit\xc3\xa4 levytettiin seitsem\xc3\xa4n kuukautta my\xc3\xb6hemmin uusi versio, joka julkaistiin yhtyeen seuraavalla albumilla With the Beatles. _NEWLINE_Please Please Me \xc3\xa4\xc3\xa4nitettiin kaksiraitaisella BTR-nauhurilla, jolla voitiin tehd\xc3\xa4 j\xc3\xa4lkik\xc3\xa4teen pienimuotoisia p\xc3\xa4\xc3\xa4llekk\xc3\xa4is\xc3\xa4\xc3\xa4nityksi\xc3\xa4. My\xc3\xb6hemmin yhtye yleens\xc3\xa4 tuplasi lauluosuudet, mutta t\xc3\xa4ll\xc3\xa4 levyll\xc3\xa4 efekti\xc3\xa4 k\xc3\xa4ytettiin ainoastaan kappaleessa \xe2\x80\x9dA Taste of Honey\xe2\x80\x9d. Kappale soitettiin nauhurista Paul McCartneylle, joka lauloi sen p\xc3\xa4\xc3\xa4lle toisen lauluraidan. Albumin nauhoituksissa mikrofoneja oli yksi jokaiselle vahvistimelle, yksi laulajalle, yksi bassorummulle sek\xc3\xa4 kaksi \xe2\x80\x9doverheadia\xe2\x80\x9d rumpusetille._NEWLINE_Albumin stereomiksaukset tehtiin 25. helmikuuta. Stereoversiossa on yksi kanava vasemmalla ja yksi oikealla, ja vasemmasta kuuluvat soittimet ja oikeasta laulut. Lis\xc3\xa4ksi molempiin kanaviin on lis\xc3\xa4tty hieman kaikuefekti\xc3\xa4. \xe2\x80\x9dPlease Please Me\xe2\x80\x9d -kappaleen stereoversio on kokonaan eri otto kuin monoversiossa, ja kolmannessa s\xc3\xa4keist\xc3\xb6ss\xc3\xa4 lauletaan virheellisi\xc3\xa4 sanoja. Aiemmin levytettyjen \xe2\x80\x9dLove Me Do\xe2\x80\x9d ja \xe2\x80\x9dP.S. I Love You\xe2\x80\x9d -singlekappaleiden stereoversioita ei ollut s\xc3\xa4ilytetty, joten albumin stereopainoksessa niist\xc3\xa4 julkaistiin niin sanotut \xe2\x80\x9dfake stereo\xe2\x80\x9d -versiot, joissa tavallista mono\xc3\xa4\xc3\xa4nt\xc3\xa4 oli stereovaikutelman lis\xc3\xa4\xc3\xa4miseksi kaiutettu toiseen kanavaan. Se oli aikanaan yleinen tapa, mutta joutui my\xc3\xb6hemmin ep\xc3\xa4suosioon, mink\xc3\xa4 vuoksi vuoden 2009 stereo-CD:ll\xc3\xa4 molemmat kappaleet julkaistiin monona._NEWLINE_Please Please Me -albumin \xc3\xa4\xc3\xa4nitt\xc3\xa4minen kesti kaksitoista tuntia ja koko albumin tekeminen editointi ja miksaus mukaan lukien 25 tuntia. Vuosia my\xc3\xb6hemmin, kun Beatlesin levytykset muuttuivat kunnianhimoisemmiksi, samassa ajassa saatiin h\xc3\xa4din tuskin yksi kappale valmiiksi. 11. helmikuuta 2013, kun albumin tuotteliaimmasta \xc3\xa4\xc3\xa4nitysp\xc3\xa4iv\xc3\xa4st\xc3\xa4 oli kulunut 50 vuotta, joukko brittil\xc3\xa4isi\xc3\xa4 t\xc3\xa4htimuusikoita yritti tehd\xc3\xa4 Abbey Roadin studiolla omat versionsa levyn kappaleista kahdessatoissa tunnissa. Sessiosta tehtiin radio-ohjelma, joka julkaistiin BBC Radio 2 -kanavalla.\n_START_SECTION_\nMusiikki\n_START_PARAGRAPH_\nAlbumilla on kahdeksan John Lennonin ja Paul McCartneyn kirjoittamaa laulua sek\xc3\xa4 kuusi lainakappaletta, jotka ovat rhythm and blues- ja rock and roll -tyylisi\xc3\xa4 ja kuuluivat yhtyeen keikkaohjelmistoon. Musiikillisesti Beatles otti vaikutteita Etel\xc3\xa4valtioista per\xc3\xa4isin olevasta afroamerikkalaisesta rhythm and bluesista ja countrysta ja yhdisti ne Yhdysvaltain koillisosien tytt\xc3\xb6yhtyeille tyypillisiin lauluharmonioihin. T\xc3\xa4m\xc3\xa4 loi soundin, jollaista Paste-lehden mukaan \xe2\x80\x9dpopmaailma ei ollut koskaan kuullut\xe2\x80\x9d. Poikkeuksellista oli my\xc3\xb6s itse kirjoitetun materiaalin m\xc3\xa4\xc3\xa4r\xc3\xa4, sill\xc3\xa4 tuolloin brittil\xc3\xa4iset rock and roll -yhtyeet levyttiv\xc3\xa4t yleens\xc3\xa4 vain yhdysvaltalaisia lauluja ja pyrkiv\xc3\xa4t j\xc3\xa4ljittelem\xc3\xa4\xc3\xa4n niiden alkuper\xc3\xa4ist\xc3\xa4 soundia. Yhdysvaltalaisetkin t\xc3\xa4hdet Chuck Berry, Buddy Holly ja Roy Orbison turvautuivat toisinaan ulkopuolisiin laulunkirjoittajiin. The Beatles \xe2\x80\x93 Suuri historia -kirjan kirjoittaja Tenho Immonen on t\xc3\xa4m\xc3\xa4n vuoksi pit\xc3\xa4nyt albumia \xe2\x80\x9dpienoisena vallankumouksena\xe2\x80\x9d. AllMusic-sivusto m\xc3\xa4\xc3\xa4rittelee albumin genreiksi merseybeatin, rock and rollin, poprockin ja AM-popin._NEWLINE_Vuonna 1963 popyhtyeet julkaisivat enimm\xc3\xa4kseen singlej\xc3\xa4 ja EP-levyj\xc3\xa4. LP-levyt olivat niit\xc3\xa4 kalliimpia ja harvinaisempia, ja ne oli useimmiten koottu muutamasta hitist\xc3\xa4 ja lukuisista t\xc3\xa4ytekappaleista. My\xc3\xb6s Please Please Me edusti t\xc3\xa4t\xc3\xa4 trendi\xc3\xa4, ja albumin kanteen oli jopa kirjoitettu teksti \xe2\x80\x9dWith Love Me Do and 12 other songs\xe2\x80\x9d (suom. Mukana Love Me Do ja 12 muuta laulua.)_NEWLINE_Yhtyeen omista kappaleista John Lennonin kokonaan tai l\xc3\xa4hes kokonaan kirjoittamia ovat \xe2\x80\x9dAsk Me Why\xe2\x80\x9d, \xe2\x80\x9dPlease Please Me\xe2\x80\x9d, \xe2\x80\x9dDo You Want to Know a Secret\xe2\x80\x9d ja \xe2\x80\x9dThere\xe2\x80\x99s a Place\xe2\x80\x9d. My\xc3\xb6s \xe2\x80\x9dMisery\xe2\x80\x9d on p\xc3\xa4\xc3\xa4osin Lennonin tekem\xc3\xa4, vaikka Paul McCartney on avustanut sen tekemisess\xc3\xa4. \xe2\x80\x9dI Saw Her Standing There\xe2\x80\x9d puolestaan on McCartneyn tekem\xc3\xa4 kappale, jonka kirjoittamisessa Lennonin rooli oli v\xc3\xa4h\xc3\xa4inen. McCartney kirjoitti lis\xc3\xa4ksi suurimman osan kappaleesta \xe2\x80\x9dLove Me Do\xe2\x80\x9d sek\xc3\xa4 kokonaan laulun \xe2\x80\x9dP.S. I Love You\xe2\x80\x9d. Beatlesin k\xc3\xa4yt\xc3\xa4nt\xc3\xb6 oli, ett\xc3\xa4 kappaleen kirjoittaja my\xc3\xb6s lauloi sen. \xe2\x80\x9dThere\xe2\x80\x99s a Place\xe2\x80\x9d on poikkeus, sill\xc3\xa4 siin\xc3\xa4 Lennon laulaa soolona vain muutaman rivin ja loput yksi\xc3\xa4\xc3\xa4nisesti McCartneyn kanssa. John Lennonin kirjoittamassa \xe2\x80\x9dDo You Want to Know a Secret\xe2\x80\x9d -kappaleessa solistina on George Harrison ja cover-kappaleessa \xe2\x80\x9dBoys\xe2\x80\x9d rumpali Ringo Starr. T\xc3\xa4m\xc3\xa4 juontui perinteisest\xc3\xa4 reilun pelin hengest\xc3\xa4, jossa kukin sai solistisen hetkens\xc3\xa4. _NEWLINE_Jo albumin kahdesta ensimm\xc3\xa4isest\xc3\xa4 kappaleesta, \xe2\x80\x9dI Saw Her Standing There\xe2\x80\x9d ja \xe2\x80\x9dMisery\xe2\x80\x9d, tulee esiin Paul McCartneyn ja John Lennonin sanoitusten perustavanlaatuinen ero. Edellinen on enimm\xc3\xa4kseen McCartneyn kirjoittama ja s\xc3\xa4vylt\xc3\xa4\xc3\xa4n hyvin optimistinen, kun taas j\xc3\xa4lkimm\xc3\xa4isess\xc3\xa4 Lennon k\xc3\xa4sittelee hyl\xc3\xa4tyksi tulemisen ja yksin\xc3\xa4isyyden tuntoja, joihin h\xc3\xa4n palasi  usein my\xc3\xb6hemm\xc3\xa4ss\xc3\xa4kin tuotannossaan._NEWLINE_Please Please Me on Beatlesin ainoa albumi, jossa kappaleiden tekij\xc3\xb6iden nimet ilmoitettiin j\xc3\xa4rjestyksess\xc3\xa4 McCartney/Lennon, kun my\xc3\xb6hemmin muodoksi vakiintui Lennon/McCartney. Albumin kokonaispituus on 31 minuuttia ja 48 sekuntia.\n_START_SECTION_\nTietoa kappaleista\n_START_PARAGRAPH_\nAlbumin avaa vuonna 1961 kirjoitettu \xe2\x80\x9dI Saw Her Standing There\xe2\x80\x9d, joka on ensimm\xc3\xa4isi\xc3\xa4 Lennon/McCartney-s\xc3\xa4vellyksi\xc3\xa4. Kappale kertoo tarinan pojasta, joka n\xc3\xa4kee tanssilattialla ulkon\xc3\xa4\xc3\xb6lt\xc3\xa4\xc3\xa4n \xe2\x80\x9dvertaansa vailla\xe2\x80\x9d olevan tyt\xc3\xb6n. Lennon osallistui kappaleen tekemiseen viimeistelem\xc3\xa4ll\xc3\xa4 melodian ja muuttamalla sanoituksen kahta ensimm\xc3\xa4ist\xc3\xa4 rivi\xc3\xa4. \xe2\x80\x9dMiseryn\xe2\x80\x9d kirjoittamisen Lennon ja McCartney aloittivat er\xc3\xa4\xc3\xa4n keikan j\xc3\xa4lkeen takahuoneessa tammikuussa 1963. Kappale tehtiin alun perin Helen Shapiron levytett\xc3\xa4v\xc3\xa4ksi, mutta se p\xc3\xa4\xc3\xa4tyi lopulta Kenny Lynchille, josta tuli ensimm\xc3\xa4inen ulkopuolinen Lennon/McCartney-kappaleen levytt\xc3\xa4nyt artisti. \xe2\x80\x9dAnna (Go to Him)\xe2\x80\x9d on Arthur Alexanderin kirjoittama kappale, joka ilmestyi h\xc3\xa4nen singlen\xc3\xa4\xc3\xa4n syyskuussa 1962, mutta siit\xc3\xa4 ei tullut hitti\xc3\xa4. \xe2\x80\x9dChainsin\xe2\x80\x9d kirjoittajat ovat Carole King ja Gerry Goffin. Se oli pieni hitti vuodenvaihteessa 1962\xe2\x80\x931963 The Cookiesin esitt\xc3\xa4m\xc3\xa4n\xc3\xa4._NEWLINE_Rumpali Ringo Starrin laulama \xe2\x80\x9dBoys\xe2\x80\x9d on alkujaan tytt\xc3\xb6yhtye The Shirellesin levytys, jonka ovat kirjoittaneet Luther Dixon ja Wes Farrell. Kappaletta oli laulanut keikoilla my\xc3\xb6s aikaisempi rumpali Pete Best. \xe2\x80\x9dAsk Me Why\xe2\x80\x9d on Lennonin kirjoittama kevyt rakkauslaulu, jota yhtye oli esitt\xc3\xa4nyt jo pitk\xc3\xa4\xc3\xa4n Liverpoolin Cavern Clubilla. Lennonin ty\xc3\xb6st\xc3\xa4m\xc3\xa4 nimikappale \xe2\x80\x9dPlease Please Me\xe2\x80\x9d sai innoituksensa jostain Roy Orbisonin balladista sek\xc3\xa4 Bing Crosbyn vuonna 1932 levytt\xc3\xa4m\xc3\xa4st\xc3\xa4 kappaleesta \xe2\x80\x9dPlease\xe2\x80\x9d._NEWLINE_B-puolen aloittaa tekstilt\xc3\xa4\xc3\xa4n pintapuolinen ja s\xc3\xa4vellykselt\xc3\xa4\xc3\xa4n yksinkertainen \xe2\x80\x9dLove Me Do\xe2\x80\x9d, joka kulkee enimm\xc3\xa4kseen kahden soinnun varassa. Sit\xc3\xa4 seuraa \xe2\x80\x9dP.S. I Love You\xe2\x80\x9d, jonka McCartney kirjoitti Hampurissa vuonna 1961. Sanoitukseltaan se on h\xc3\xa4nelle tyypillinen: sentimentaalinen ja optimistinen. Se on rakkauslaulu, joka McCartneyn mukaan ei kerro kenest\xc3\xa4k\xc3\xa4\xc3\xa4n tietyst\xc3\xa4 henkil\xc3\xb6st\xc3\xa4, vaikka h\xc3\xa4nen onkin v\xc3\xa4itetty kirjoittaneen sen silloiselle tytt\xc3\xb6yst\xc3\xa4v\xc3\xa4lleen. Albumin toinen The Shireless -cover on \xe2\x80\x9dBaby It\xe2\x80\x99s You\xe2\x80\x9d, joka oli ollut top 10 -hitti alkuvuodesta 1962. John Lennonin kirjoittamassa ja George Harrisonin laulamassa kappaleessa \xe2\x80\x9dDo Yo Want to Know a Secret\xe2\x80\x9d kertoja huomaa rakastuneensa. H\xc3\xa4n haluaa kuiskata t\xc3\xa4m\xc3\xa4n salaisuuden rakkaalleen ja pyyt\xc3\xa4\xc3\xa4, ettei t\xc3\xa4m\xc3\xa4 kerro asiasta kenellek\xc3\xa4\xc3\xa4n. Aihe oli per\xc3\xa4isin elokuvan Lumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4 laulusta \xe2\x80\x9dI\xe2\x80\x99m Wishing\xe2\x80\x9d, jossa Lumikki laulaa kaivon \xc3\xa4\xc3\xa4ress\xc3\xa4 kyyhkysille: \xe2\x80\x9dWanna know a secret? Promise not to tell?\xe2\x80\x9d (suom. Haluatteko tiet\xc3\xa4\xc3\xa4 salaisuuden? Lupaatteko olla kertomatta?) Kappaleesta tuli Billy J. Kramerin esitt\xc3\xa4m\xc3\xa4n\xc3\xa4 suuri hitti, kun se kes\xc3\xa4kuussa 1963 nousi Britannian listaykk\xc3\xb6seksi._NEWLINE_\xe2\x80\x9dA Taste of Honey\xe2\x80\x9d on  Ric Marlow\xe2\x80\x99n ja Bobby Scottin samannimiseen n\xc3\xa4ytelm\xc3\xa4\xc3\xa4n kirjoittama kappale vuodelta 1960. Alun perin sen oli levytt\xc3\xa4nyt Bobby Scott and Combo -elokuvan soundtrackille. \xe2\x80\x9dThere\xe2\x80\x99s a Place\xe2\x80\x9d esittelee yhden Lennonin sanoituksille tyypillisen teeman: lohdutuksen etsimisen omista ajatuksista, unelmista ja muistoista. Albumin p\xc3\xa4\xc3\xa4tt\xc3\xa4\xc3\xa4 lainakappale \xe2\x80\x9dTwist and Shout\xe2\x80\x9d, joka oli ollut edellisvuonna Yhdysvalloissa top 20 -hitti The Isley Brothersin levytyksen\xc3\xa4. Beatlesin versio on tunnettu John Lennonin karjuvasta laulutyylist\xc3\xa4, sill\xc3\xa4 kappale \xc3\xa4\xc3\xa4nitettiin session viimeisen\xc3\xa4, kun h\xc3\xa4n oli jo melkein menett\xc3\xa4nyt \xc3\xa4\xc3\xa4nens\xc3\xa4. Se oli j\xc3\xa4tetty viimeiseksi, koska George Martin pelk\xc3\xa4si, ettei Lennon pystyisi sen j\xc3\xa4lkeen en\xc3\xa4\xc3\xa4 laulamaan muita kappaleita._NEWLINE_Kaikkia esikoisalbumin kappaleita kuultiin my\xc3\xb6s Beatlesin konserteissa. Pisimp\xc3\xa4\xc3\xa4n soittolistalla pysyi \xe2\x80\x9dTwist and Shout\xe2\x80\x9d, jota soitettiin vuosina 1962\xe2\x80\x931965. Se oli pitk\xc3\xa4\xc3\xa4n konserttien p\xc3\xa4\xc3\xa4t\xc3\xb6snumero, kunnes se vuonna 1964 vaihdettiin ensimm\xc3\xa4iseksi. Kappaleita \xe2\x80\x9dPlease Please Me\xe2\x80\x9d, \xe2\x80\x9dBoys\xe2\x80\x9d ja \xe2\x80\x9dI Saw Her Standing There\xe2\x80\x9d esitettiin vuoteen 1964 asti.\n_START_SECTION_\nKansitaide\n_START_PARAGRAPH_\nBeatlesin tuottaja George Martin halusi alun perin levyn nimeksi Off the Beatle Track. Paul McCartney piirsi joitakin ideoita kantta varten, kunnes suunnitelmasta luovuttiin. Martin suunnitteli itse, ett\xc3\xa4 kannessa olisi kuva yhtyeest\xc3\xa4 Lontoon el\xc3\xa4intarhan hy\xc3\xb6nteistalon edess\xc3\xa4. El\xc3\xa4intarha piti kuitenkin ajatusta mauttomana eik\xc3\xa4 antanut kuvauslupaa._NEWLINE_Levyn lopullisessa kansikuvassa yhtyeen j\xc3\xa4senet katsovat alas parvekkeelta, ja se on kuvattu yl\xc3\xa4viistoon EMIn toimitalossa Lontoon Manchester Squarella. Kuuluisaksi tulleen kuvan otti helmikuussa 1963 Angus McBean, jonka nimi on merkitty kannen oikeaan alareunaan. Takakannessa on yhtyeen tiedottajan Tony Barrow\xe2\x80\x99n kirjoittama esittely. Vuonna 1969 samassa paikassa otettiin uusi, etukannen kaltainen kuva, jota oli tarkoitus k\xc3\xa4ytt\xc3\xa4\xc3\xa4 Get Back -albumin kansikuvana. Lopulta se p\xc3\xa4\xc3\xa4tyi vuonna 1973 ilmestyneen The Beatles 1967\xe2\x80\x931970 -kokoelman kanteen._NEWLINE_Please Please Men kanteen suunniteltiin my\xc3\xb6s kuvaa, jossa Beatlesin j\xc3\xa4senet seisovat EMIn toimitalon kierreportaissa tai jossa he hypp\xc3\xa4\xc3\xa4v\xc3\xa4t alas rappusilta Abbey Road -studioiden ulkopuolella.\n_START_SECTION_\nMyynti ja julkaisut\n_START_PARAGRAPH_\nPlease Please Me muutti modernin musiikin kasvot ja teki Beatlesist\xc3\xa4 ilmi\xc3\xb6n. Albumin monoversio ilmestyi Britanniassa 22. maaliskuuta ja stereoversio 26. huhtikuuta 1963. Please Please Me nousi Britannian albumilistalle 6. huhtikuuta ja p\xc3\xa4\xc3\xa4si ykk\xc3\xb6spaikalle 11. toukokuuta. Se s\xc3\xa4ilyi ensimm\xc3\xa4isell\xc3\xa4 sijalla enn\xc3\xa4tyksellisesti 30 viikkoa, kunnes yhtyeen seuraava studioalbumi With the Beatles syrj\xc3\xa4ytti sen. Ensimm\xc3\xa4isen puolen vuoden aikana levy\xc3\xa4 myytiin 250\xc2\xa0000 kappaletta, ja se pysyi listalla kaikkiaan 70 viikkoa. Sen menestys oli yll\xc3\xa4tys, sill\xc3\xa4 Britannian albumilistaa hallitsivat tuolloin \xe2\x80\x9daikuisempaa\xe2\x80\x9d makua edustaneet soundtrackit ja viihdelaulajat. L\xc3\xa4nsi-Saksassa albumi nousi nelj\xc3\xa4nneksi. Ranskassa albumi julkaistiin nimell\xc3\xa4 N\xc2\xb01, ja se ylsi listan viidenneksi. _NEWLINE_Samoihin aikoihin kun Please Please Me ilmestyi, Beatlesin levymerkki Parlophone oli muuttamassa vinyylietikettins\xc3\xa4 mallia. Ensimm\xc3\xa4isess\xc3\xa4 ja toisessa painoksessa on kultainen teksti mustalla taustalla. Niist\xc3\xa4 erityisesti stereoversiot ovat nykyisin harvinaisia ja arvokkaita, sill\xc3\xa4 vuonna 1963 mono\xc3\xa4\xc3\xa4ni oli huomattavasti suositumpi \xc3\xa4\xc3\xa4nentoistomuoto ja stereota k\xc3\xa4yttiv\xc3\xa4t vain harvat \xe2\x80\x9dhifistelij\xc3\xa4t\xe2\x80\x9d. Ilmestymisvuonna albumi julkaistiin my\xc3\xb6s kelanauhana, tosin ainoastaan monoversiona. Vinyylilevyn toista painosta valmistettiin tiett\xc3\xa4v\xc3\xa4sti vain tuhat mono- ja stereoversiota, mink\xc3\xa4 vuoksi ne ovat yht\xc3\xa4 arvokkaita kuin ensipainoksetkin. Kolmannessa painoksessa etiketti muuttui vuoteen 1969 asti k\xc3\xa4yt\xc3\xb6ss\xc3\xa4 olleeseen malliin, jossa on keltainen teksti mustalla pohjalla. _NEWLINE_Ensimm\xc3\xa4inen C-kasettiversio ilmestyi stereona vuonna 1970, ja stereo\xc3\xa4\xc3\xa4ninen 8-raita ennen vuotta 1973. Vuonna 1987 ilmestyi uusi C-kasettipainos, nyt pelk\xc3\xa4st\xc3\xa4\xc3\xa4n monona. 26. helmikuuta 1987 julkaistiin ensimm\xc3\xa4inen CD-versio, ja se nousi vuonna 1987 Britannian albumilistan 32. sijalle 32 ja pysyi listalla kaikkiaan nelj\xc3\xa4 viikkoa. Vuonna 2009 ilmestynyt uusi CD-painos ylsi kahden viikon aikana 38. sijalle. Siit\xc3\xa4 my\xc3\xb6nnettiin vuonna 2013 kultalevy._NEWLINE_Yhdysvalloissa albumia ei julkaistu virallisesti ennen vuotta 1987. Vuoden 1964 alussa siell\xc3\xa4 ilmestyi kuitenkin Vee-Jay Recordsin julkaisema Introducing... The Beatles, joka sis\xc3\xa4lsi paljon samoja kappaleita. Vuonna 1965 Capitol Records julkaisi niin ik\xc3\xa4\xc3\xa4n lukuisia Please Please Me -albumin kappaleita sis\xc3\xa4lt\xc3\xa4neen levyn The Early Beatles. Vuonna 1987 julkaistu CD-versio saavutti Yhdysvalloissa platinalevyyn oikeuttavan m\xc3\xa4\xc3\xa4r\xc3\xa4n tammikuussa 1997.\n_START_SECTION_\nKriitikoiden mielipide\n_START_PARAGRAPH_\nBrittil\xc3\xa4inen musiikkilehti New Musical Express k\xc3\xa4sitteli albumia 8. maaliskuuta 1963 ilmestyneess\xc3\xa4 numerossaan. Sen mukaan Please Please Me jatkaa l\xc3\xa4heisesti \xe2\x80\x9dLove Me Do\xe2\x80\x9d -hitin linjoilla. Lehti my\xc3\xb6s povasi yhtyeelle valoisaa tulevaisuutta, eik\xc3\xa4 menestyksen uskottu nousevan yhtyeen p\xc3\xa4\xc3\xa4h\xc3\xa4n._NEWLINE_AllMusicin arvostelussa albumista kirjoittaa Stephen Thomas Erlewine, joka toteaa Please Please Men kuulostavan tuoreelta viel\xc3\xa4 vuosikymmeni\xc3\xa4 my\xc3\xb6hemminkin. Muutamat yhtyeen omat kappaleet, kuten \xe2\x80\x9dP.S. I Love You\xe2\x80\x9d ja \xe2\x80\x9dDo You Want to Know a Secret\xe2\x80\x9d, eiv\xc3\xa4t tosin ole t\xc3\xa4ysin kest\xc3\xa4neet ajan hammasta, mutta niiss\xc3\xa4kin on hellytt\xc3\xa4v\xc3\xa4\xc3\xa4 viattomuutta ja intoa. Erlwine nostaa my\xc3\xb6s esiin sen, kuinka tehokkaasti Beatles kokoaa albumilla yhteen eri vaikutteet: rakkaus tytt\xc3\xb6b\xc3\xa4ndeihin, lauluharmoniat, rhythm and blues ja suoraviivainen rock and roll. \xe2\x80\x9dI Saw Her Standing There\xe2\x80\x9d -kappaletta Erlewine pit\xc3\xa4\xc3\xa4 yhten\xc3\xa4 Beatlesin parhaista rockkappaleista, jossa on lis\xc3\xa4ksi yll\xc3\xa4tt\xc3\xa4v\xc3\xa4t harmoniat ja melodiakulku. Please Please Men arvosana on t\xc3\xa4ydet viisi t\xc3\xa4hte\xc3\xa4._NEWLINE_Consequence of Sound -verkkolehden Alex Young toteaa Please Please Men olevan mestariteos ja ennen kaikkea tanssilevy, jossa yhdistyv\xc3\xa4t Chuck Berry -riffit, tytt\xc3\xb6b\xc3\xa4ndien lauluharmoniat, Burt Bacharach -tyyliset popsovitukset ja jys\xc3\xa4htelev\xc3\xa4 rhythm and blues. Young kehuu Paul McCartneyn bassonsoittoa, mutta toteaa toisaalta albumilta l\xc3\xb6ytyv\xc3\xa4n my\xc3\xb6s huomattavan paljon riitasointuja. Albumi ole t\xc3\xa4ydellinen, ja esimerkiksi kappale \xe2\x80\x9dA Taste of Honey\xe2\x80\x9d on surkea, mink\xc3\xa4 lis\xc3\xa4ksi huuliharppulis\xc3\xa4ykset kappaleissa \xe2\x80\x9dChains\xe2\x80\x9d, \xe2\x80\x9dLove Me Do\xe2\x80\x9d ja \xe2\x80\x9dPlease Please Me\xe2\x80\x9d kuulostavat \xe2\x80\x9dpaskalta\xe2\x80\x9d. Youngin mukaan levy virkist\xc3\xa4\xc3\xa4 sek\xc3\xa4 jalkoja ett\xc3\xa4 mielt\xc3\xa4, pienist\xc3\xa4 puutteistaan huolimatta, ja h\xc3\xa4n antaa sille arvosanaksi A\xe2\x80\x93._NEWLINE_Yhdysvaltalainen Rolling Stone -musiikkilehti sijoittaa Please Please Men 39:nneksi vuonna julkaisemalla 2003 listallaan 500 kautta aikojen parasta albumia. Levyn todetaan olevan rockin historian parhaita esikoisalbumeja jo pelk\xc3\xa4n monipuolisuutensa vuoksi. Beatles kehitti uuden, virkist\xc3\xa4v\xc3\xa4n rock-yhtyeen soundin, joka perustui energiaan ja lauluharmonioihin._NEWLINE_Yhdysvaltalaisen Paste-verkkolehden Mark Kemp toteaa, ett\xc3\xa4 on vaikea pukea sanoiksi sit\xc3\xa4, miten uudelta ja eksoottiselta albumin kappaleet ovat kuulostaneet vuonna 1963, kun ty\xc3\xb6v\xc3\xa4enluokkaiset Liverpoolin pojat ovat esitt\xc3\xa4neet afroamerikkalaisia country- ja R&B-pohjaisia lauluja. Kempin mielest\xc3\xa4 yhtyeen omat kappaleet \xe2\x80\x9dI Saw Her Standing There\xe2\x80\x9d ja \xe2\x80\x9dLove Me Do\xe2\x80\x9d kuulostavat yht\xc3\xa4 hyvilt\xc3\xa4 kuin amerikkalaisten rockabilly- ja blues-muusikoiden esitykset, joita Lennonin ja McCartneyn s\xc3\xa4vellykset j\xc3\xa4ljitteliv\xc3\xa4t.'